ከዕገታ የተለቀቁት የቺቦክ ልጃገረዶች ከቤተሰቦቻቸው ጋር ተቀላቀሉ
በፅንፈኛው ቦኮሃራም ታግተው የነበሩትና ባለፈው ቅዳሜ የተለቀቁት 21 የቺቦክ ልጃገረዶች ከቤተሰቦቻቸው ጋር ተቀላቀሉ፡፡በናይጄሪያዋ አቡጃ ከተማ አቀባበል ተደርጎላቸው ከቤተሰቦቻቸው ጋር እንዲቀላቀሉ የተደረጉት ልጃገረዶች በቦኮሃራም ከፍተኛ ስቃይና በደል ሲፈፀምባቸው እንደነበር ቢቢሲ ዘግቧል፡፡በአቀባበል ሥነ ሥርዓቱ ላይ ለቢቢሲ አስተያየቷን የሰጠች አንዲት ልጃገረድ እንዳለችው ለ40 ቀናት ያህል ያለምንም ምግብ ቆይተዋል፡፡ በሞትና ሽረት መካከል ሆነው እንዲቆዩ መገደዳቸውንም ነው ያስረዳችው፡፡እአአ በ2014 ፅንፈኛው ቡድን ካገታቸው 276 ልጃገረዶች መካከል 197 ያህሉ አሁንም በፅንፈኛው ቡድን ዕገታ ሥር ናቸው፡፡ለረጅም ቀናት ያህል ያለ ምግብ ቆይተው ባለመሞታቸው ‹‹ፈጣሪ ይመስገን›› ሲሉ መደመጣቸውን ቢቢሲ ጨምሮ ገልጿል፡፡ከዕገታው በመለቀቃቸውም ከፍተኛ ደስታ ተሰምቷቸዋል፡፡ የተለቀቁት ልጃገረዶች ቤተሰቦችም በልጆቻቸው መለቀቅ ደስታቸውን ሲገልፁ ተስተውሏል፡፡ ፅንፈኛው ቡድን ካገታቸው ልጃገረዶች መካከል አብዛኛዎቹ የክርስትና እምነት ተከታይ ቢሆኑም በግድ የእስልምና እምነትን እንዲቀበሉ መደረጉም ነው የተገለፀው፡፡ልጃገረዶቹን በድርድር ለማስለቀቅ የተቻለበትን መንገድ ባለሥልጣናቱ ባይናገሩም በቀጣይም ተጨማሪ ታጋቾችን ለማስለቀቀቅ እንደሚሰራ ተመልክቷል፡፡የፕሬዚዳንት ሙሀመዱ ቡሃሪ ቃል አቀባይ ጋርባ ሸሁ የናይጄሪያ መንግስት አስተዳደር አካላት እና የሽብር ቡድኑ ሚሊሻዎች ባደረጉት ድርድር ልጃገረዶቹ መለቀቃቸውን መግለፃቸውን ቢቢሲ በዘገባው አመልክቷል፡፡ምንጭ ፣ቢቢሲ